Uitspraak oor De Lille se amp verwagPatricia de Lille in die hooggeregshof in Kaapstad (11 Mei 2018). Foto: Chantall Presence/ANA Die hooggeregshof in Kaapstad gaan na verwagting vandag uitspraak lewer in Patricia de Lille se dringende hofaansoek om haar amp te behou totdat die regsgeding rakende die geldigheid van haar ampsontheffing aangehoor word. De Lille het Vrydag die hof genader om die dringende aansoek in te dien, waarna die hof sy uitspraak voorbehou het. Adv. Johan de Waal, De Lille se regsverteenwoordiger, het gesê die uitspraak word teen 13:15 verwag. Dit volg nadat die hooggeregshof vroeër gehoor het dit kan geen skade inhou om De Lille weer in haar amp as burgemeester aan te stel nie. De Lille is verlede Dinsdag van haar amp onthef nadat die DA se federale uitvoerende komitee bevestig het dat haar DA-lidmaatskap beëindig is, wat dus wesenlik beteken sy is ook haar burgemeesterspos kwyt. Haar regspan voer aan gegewe dat die spanning tussen De Lille en lede van die DA-koukus in die stadsraad al langer as ŉ jaar aan die gang is, sal die kwessie dat sy haar pos steeds beklee geen skade aan die Stad Kaapstad of die party aanrig nie. Regter Patrick Gamble het vroeër gesê gedeelte B van De Lille se aansoek – wat die grondwetlike geldigheid van die beëindigingsklousule betwis – sal op 25 Mei deur ŉ volbank regters van die hooggeregshof aangehoor word. Ian Neilson, die waarnemende burgemeester, het Maandagmiddag bevestig hy het weens Dinsdag se verwagte uitspraak besluit om die vul van vakante plekke in die raad met ŉ dag uit te stel.